runetrust/blame-folketinget-dk huggingface dataset:
Jakob Engel-Schmidt (V), 2016-06-01:
Vil Enhedslisten med hr. Pelle Dragsted i spidsen kræve som en del af den dronningerunde, at de føromtalte udlændingestramninger tilbagerulles, altså stille det som en betingelse for, at man kan støtte den socialdemokratiske statsministerkandidat som regeringschef i Danmark?
Emrah Tuncer (RV), 2016-03-03:
I Danmark etablerer vi grænsekontrol, vi har gjort det muligt at tage flygtninges personlige ejendele, og vi indkvarterer dem i teltlejre og giver dem kummerligt lave ydelser at leve for – alt sammen i et forsøg på at skræmme så mange flygtninge væk som overhovedet muligt.
Ulla Tørnæs (V), 2004-04-27:
Der er meget klart beskrevet heri, at jeg ønsker en SU-praktik for pædagogstuderende, fordi jeg mener, at tiden er kommet til, at også den store mellemlange videregående uddannelse får de samme vilkår, at der altså bliver mulighed for at inddrage praktikken uddannelsesmæssigt som i de øvrige mellemlange videregående uddannelser.
Nick Hækkerup (S), 2009-04-29:
Det er egentlig pudsigt, at man behandler den skattereform, som Venstre, De Konservative og Dansk Folkeparti har vedtaget sammen, ved hele tiden kun at fokusere på, hvad vi ville have gjort, hvis det var os, der havde de 90 mandater, og ikke på, hvad det er, vi faktisk står med.
Morten Østergaard (RV), 2009-01-23:
Der må man jo sige, at det udtrykkeligt fremgår af bemærkningerne, at det ikke er det, det drejer sig om, for der står meget tydeligt, at det sådan set ikke er afgørende, hvordan de personer, der sidder i retssalen, opfatter det, men hvordan det i almindelighed bliver opfattet.
Morten Østergaard (RV), 2009-03-13:
Det viser jo bare, at nogle af de advarsler, der blev rejst i forbindelse med terrorpakkerne, nu begynder at vise sig at være rigtige, nemlig det, at hvis man først indfører noget, ja, så sker der meget naturligt en glidning, hvor man overfører de metoder til andre områder også.
Morten Bødskov (S), 2023-04-12:
Altså, vi har en stor, kraftig Konkurrence- og Forbrugerstyrelsen, som sidder og kigger lige nøjagtig på det her, som laver undersøgelser, og som efter aftale med det forum, der nu er nedsat til at kigge på forbrugerpriserne, ser, om der er noget mere strukturelt galt her.
Pia Gjellerup (S), 1997-12-17:
Et tredje spørgsmål, man kan stille til Venstre og De Konservative, er: Hvad er grunden til, at en kortere sagsbehandlingtid af asylsager i Danmark - den var dobbelt så lang i Venstres og De Konservatives regeringstid - nu pludselig afkaster en besparelse på en halv milliard kroner?
Troels Christensen (V), 2011-01-20:
Jeg vil godt have lov at sige, at det er vigtigt at gøre opmærksom på, at hvis arbejdsgiver og lønmodtager er enige om tingene, er det jo sådan i ferieloven, at man kan rulle det tilbage til den gamle ordning, altså hvis man føler, der er nogle brancheforhold, der gør, at det her ikke er nogen fornuftig model.
Ole Sohn (SF), 2003-09-09:
Og hvis ikke regeringen gør noget, ja, så gentager man fejlene fra 1980'erne med, at man lader en ung gruppe nyuddannede sejle deres egen sø, de mister de kompetencer, de har erhvervet sig under uddannelsen, og vi får et nyt problem med efterveerne af en stigende ungdomsarbejdsløshed.
Hans Christian Schmidt (V), 2007-01-19:
Jeg vil citere et spørgsmål stillet af hr. Ole Glahn i december: »Vil ministeren afsætte flere midler til omlægningsstøtte til økologi under landdistriktsprogrammet i 2007-2013, hvis det viser sig, at flere landmænd ønsker at omlægge til økologi, end der er afsat midler til?
Morten Messerschmidt (DF), 2008-04-30:
Vi er bare uenige, og det er min klare opfattelse, at når man ser på den måde, EU’s retspolitik er bygget op på i dag, er der på en lang række områder, særlig inden for det overstatslige, som jo bliver styrket med Lissabontraktaten, tale om forringelser at danskernes retssikkerhed.
Mette Frederiksen (S), 2005-05-17:
Hvis det er sådan, at forældrene finder, at kvaliteten ikke er i orden i de pågældende tilbud, hvis forældrene finder, at det er forkert, at der opbygges nogle formuer – nu tror jeg, der er grænser for, hvor store formuer det kan komme til at dreje sig om, for så meget vil forældrene jo ikke betale – men hvis forældrene finder, det er urimeligt, at nogle kan trække en formue ud af en sådan ordning, så er det så enkelt: Forældrene kan bare lade være med at vælge de pågældende børnehaver.
Bjarne Laustsen (S), 2021-12-07:
Det vil forhåbentlig være med til at styrke den økonomiske tryghed for både lønmodtagere, virksomheder og selvstændige, ligesom det forhåbentlig også vil være med til at øge incitamentet til at blive hjemme i tilfælde af smitte eller mistanke om smitte.
Nicolai Wammen (S), 2011-11-22:
Det er ved det seneste møde mellem stats- og regeringscheferne blevet besluttet, at man har bedt formanden for Det Europæiske Råd, Van Rompuy, om at lave en vurdering af, om der er behov for traktatændringer, og i givet fald kan man derefter følge op med, hvad de så kunne bestå i.
Line Barfod (EL), 2011-03-02:
Lad mig spørge på en anden måde: Når ministeren ikke vil diskutere tal for, hvor mange voksne der er, vil ministeren så sikre, at der kommer flere penge til vuggestuer og børnehaver, for det er jo den måde, man skal skaffe penge til løn til flere voksne på, hvis vi gerne vil have, at der ikke er en situation, hvor pædagogen ikke har tid til og mulighed for at skifte ble?
Per Clausen (EL), 2009-05-07:
Der vil jeg bare igen spørge hr. Jørn Dohrmann: Er en afgift en af de metoder, han kunne være villig til at se på, når nu Dansk Folkeparti ikke kan komme igennem med det, som de allerhelst vil, nemlig at få en klar lovgivning om, at det altid skal være til nærmeste slagteri?
Brian Mikkelsen (KF), 1999-10-28:
Det kan man jo kun følge med i, hvis man er så heldig at kunne se Ritzaus Bureau eller noget i den stil, og det vil sige, at man først havde mulighed for at se det i avisen næste dag, om onsdagen. Så i alle henseender, ud fra almindelige principielle, demokratiske synsvinkler, er det en urimelig behandling af borgerne.
Jørn Dohrmann (DF), 2005-05-10:
Der synes Dansk Folkeparti selvfølgelig, det er godt, at der ikke er nogen, der får monopol på det her område, og at det er godt, at vi får så frit et operatørvalg som overhovedet muligt, så der ikke er nogen, der kommer til at blive tvunget til at skifte selskab, da det vil være med til at begrænse konkurrencen på markedet.
Jakob Axel Nielsen (KF), 2005-11-10:
Anerkender fru Anne Baastrup, at man på det overenskomstdækkede arbejdsmarked kunne lave aftaler i overenskomster eller aftaler mellem lønmodtagere og arbejdsgivere, der kunne virke på den måde, at folk fik mere indflydelse på eget arbejde, eller vil fru Anne Baastrup have, at vi skal lave firkantede regler i en lov, der siger, at det må man, det må man ikke, og det skal man leve op til, og det skal man ikke leve op til?
Keld Albrechtsen (EL), 2002-11-12:
Jeg vil så sige til hr. Claus Larsen-Jensen, at vi i Enhedslisten føler, at staten har et ansvar for at sikre, at når staten finansierer udgifter til alment byggeri, så er det, fordi staten vil sikre sig, håber jeg da, at den boligsociale opgave i kommunerne bliver løst.
Morten Messerschmidt (DF), 2020-01-28:
Derfor kunne jeg bare godt tænke mig sådan helt åbent at spørge fru Inger Støjberg: Er fru Inger Støjberg enig i, at de seneste 30 års indvandring af primært muslimer fra Mellemøsten desværre har ført til mere antisemitisme i Europa?
Per Dalgaard (DF), 2011-05-31:
»KlimaDanmark 2050« er lavet sammen med den øvrige opposition, altså Socialdemokratiet, SF og Enhedslisten, og der står i »Vejen til en grøn biltrafik« i forbindelse med kørselsafgifter, at der indføres en kørselsafgift på 50 øre pr. kørt kilometer for nye biler.
Erling Bonnesen (V), 2014-06-11:
Det er jo lige præcis i fødevare/vækstaftalen, at der står ordet entydighed, og når man siger ordet entydighed, må det jo klart og tydeligt betyde, at lodsejerne, landmændene klart og tydeligt skal kunne se på et kort eller på anden måde, at her skal randzonerne så være på deres jordlodder.
Lene Espersen (KF), 2001-04-27:
Det er som udgangspunkt sundt, men angrebene og argumenterne bliver skingre og kammer over, når nogle af disse demonstranter, der jo med få undtagelser kommer fra den rige vestlige verden og har en akademisk baggrund, gør sig selv til de sande talsmænd for folket, for intet kunne være mere forkert.
Mike Legarth (KF), 2013-03-15:
I samme åndedrag skal jeg så også bemærke, at vi i Det Konservative Folkeparti finder det bemærkelsesværdigt, at de argumenter, som vi fremførte om, hvordan statsforvaltningen inden for de nuværende lovgivningsmæssige rammer kunne støtte hinanden, rent faktisk nu i den nye model finder anvendelse, hvor opgaverne flytter mellem de enkelte lokationer.
Anders Fogh Rasmussen (V), 2006-12-05:
Afslutningsvis vil jeg gerne slå fast, at der er gjort en massiv indsats fra det internationale samfunds og fra regeringens side i kampen mod terror, men det ville være naivt at forestille sig, at selv en massiv indsats kan få truslen til at forsvinde fra den ene dag til den anden.
Hans Engell (KF), 1999-06-16:
Med hensyn til flygtningestrømmene ved hr. Søren Søndergaard jo udmærket, at der allerede var fordrevet mange, mange tusinde, før bombardementerne startede, og hvis hr. Søndergaard er i tvivl om det, skulle han læse UNHCR's rapporter om det spørgsmål.
Jørn Jespersen (SF), 2001-05-21:
Derfor er en indsats for bæredygtig udnyttelse af den tropiske regnskov i virkeligheden en bæredygtig indsats både på det miljømæssige område, på det sociale område og på det økonomiske område, fordi en bæredygtig udnyttelse af tropeskoven giver mulighed for, at man vedvarende kan høste tømmer, at man har et vedvarende eksistensgrundlag, at man gør det på en måde, der sikrer miljøet og biodiversiteten, og dermed også har fortsatte eksistensmuligheder i de pågældende områder, hvorimod fældningen ødelægger både de økonomiske muligheder for fortsat eksistens og ødelægger de miljømæssige aspekter, biodiversitet, klima osv.
Karsten Lauritzen (V), 2015-01-14:
Og vi vil gerne være med til ethvert forsøg på at pålægge regeringen at gøre mere i den her sag, hvis det er noget, der virker, men vi må også bare erkende, at det at lukke de lokaler, hvor noget foregår i, og smide nogle ud af en bygning, ikke løser noget problem.
Jørgen Arbo-Bæhr (EL), 2005-04-26:
Problemet med redegørelsen er så bare, at det med de konkrete bud og det med at skabe reelle forbedringer for ligestillingen er lemfældigt behandlet, er utilstrækkeligt og i hvert fald skøjter hen over, hvad der er de reelle problemer med hensyn til ligestilling i det her land.
Søren Søndergaard (EL), 2004-02-18:
Alt andet vil jo være at sige, at statsministeren sådan set er fløjtende ligeglad med, hvilke spørgsmål der bliver stillet, eller i hvert fald er fløjtende ligeglad med at give noget svar på de spørgsmål, der bliver stillet. Derfor vil jeg godt høre: Har statsministeren brugt de der 2½ dag til at prøve at undersøge spørgsmålet?
Hans Kristian Skibby (DF), 2009-10-22:
Det er hensigten at fastsætte regler om det, og det betyder, at en udenlandsk studerende ikke kan anses for at være studieaktiv og dermed bevare sin opholdstilladelse, hvis vedkommende har mere end 10 pct. i fravær i forhold til den samlede undervisning.
Carina Christensen (KF), 2003-02-25:
Hvis det endda bare var det. Men jeg vil gerne spørge fru Ritt Bjerregaard, om Socialdemokraterne ikke mener, at det er konkurrenceforvridende, at det kun er erhvervsdrivende i fødevarebranchen, der skal op til en prøve og tage et erhvervskort, mens deres iværksætterkolleger i andre brancher overhovedet ikke skal op til nogen prøve.
Charlotte Dyremose (KF), 2014-10-30:
Vi har en aftale, vi er enige, vi bakker selvfølgelig op om det, men det ændrer jo ikke på, at når vi har nogle fælles intentioner om – det er der også flere andre ordførere, der har været inde på – hvor det her skal føre hen, så tager vi selvfølgelig en konstruktiv drøftelse i forligskredsen og sørger for, at det lander så tæt som muligt på det, vi havde forestillet os.
Claus Hjort Frederiksen (V), 2003-05-22:
Min konklusion var, at selv om der på nogle områder er sket forbedringer, er der stadig behov for at gøre en ekstra indsats for at få nedbragt arbejdsmiljøbelastningerne. Herefter redegjorde jeg for en række tiltag, som allerede er sat i værk i Arbejdstilsynet, som kan bidrage til indfrielsen af de mål, der er opstillet på de fire områder.
Mai Villadsen (EL), 2022-10-06:
Vi har skabt et mere lige land på mange måder med tidlig tilbagetrækning, med velfærdsinvesteringer, med bl.a. en aftale før sommerferien for de fattigste børnefamilier, som jeg noterer mig at partiet Venstre ønsker at rulle tilbage – endda så meget, at I bruger masser af penge på at udrulle bannerreklamer i den her valgkamp, hvor der står, hvor mange penge I vil tage fra de fattigste børnefamilier og familier i det hele taget i det her land.
Per Bisgaard (V), 2009-05-05:
De enkelte forslag giver ikke lederen mulighed for at springe over, hvor gærdet er lavest, for der er stadig en pligt til at overholde god forvaltningsskik, som indebærer, at man afprøver de muligheder, der nu engang er givet, hvilket også medfører det løbende, konstruktive samarbejde med forældrene.
Helene Brydensholt (ALT), 2025-12-02:
Forslaget, vi skal debattere i dag om en uafhængig privatlivskommission, kom i kølvandet på den debat, der opstod både her i Folketinget og i offentligheden i forbindelse med PET-loven i foråret og de øgede overvågningsbeføjelser, som der blev lagt op til at give efterretningstjenesterne.
Nicolai Wammen (S), 2023-11-15:
Sådan som jeg har hørt fru Christel Schaldemose, er det jo, at man også hos hende og de socialdemokratiske medlemmer af Europa-Parlamentet fra Danmark har et meget, meget stort fokus på at hjælpe Ukraine, men samtidig også er skeptisk over for en række af de andre forslag, der er kommet fra Kommissionens side, om at bruge penge.
Ole Birk Olesen (LA), 2014-01-23:
Det har de ikke gjort, tror jeg, på baggrund af, at de opfatter det som voldsomt generende at få et brev ind ad døren, som de kan smide i skraldespanden, hvis de ønsker, men fordi der har stået en rubrik, man kunne krydse af, på et kommunalt flyttekort, og så har man nok sat sit kryds for en sikkerheds skyld.
Line Barfod (EL), 2007-10-12:
Der er lige kommet en redegørelse til Nordisk Råd om et forbrugerpolitisk handlingsprogram, hvor der fra parlamentarikerside er blevet spurgt om, hvordan det går, og hvor svaret fra Ministerrådet er, at eftersom der ikke længere er ministerråd og det nu foregår i et uformelt regi, så kan Ministerrådet ikke længere udtale sig om det.
Lars Løkke Rasmussen (V), 2016-10-06:
Hvis det er udgangspunktet, at det ikke skal være noget løsrivelsesdokument, følger det jo allerede deraf, at det er et dokument, der ikke løsriver Færøerne, og at Færøerne så også, efter at det dokument er vedtaget, er en del af rigsfællesskabet.
Lars Boje Mathiesen (NB), 2021-02-11:
Andre partier ændrer sig fra at være et klassisk borgerligt parti, hvor man vil have en flad skat, fjernelse af selskabsskatten og fjernelse af registreringsafgiften, til at blive et fuldstændig gennemsyret socialistisk parti med hensyn til den økonomiske politik.
Nick Zimmermann (DF), 2026-01-15:
Mener Moderaterne så helt generelt, at det er et problem, at der er så mange ikkevestlige indvandrere på en førtidspension, og mener Moderaterne helt generelt, at det er et problem, at siden fru Mette Frederiksen blev statsminister har der været en massiv stigning i antallet af ikkevestlige indvandrere, der har fået en førtidspension?
Simon Emil Ammitzbøll (RV), 2007-03-23:
Fru Inger Marie Bruun-Vierø sagde dengang som ordfører sluttelig, at Det Radikale Venstre »mener i øvrigt, at der bør ske en samlet revurdering af lovgrundlaget om børnetilskud«, men man ville afvente regeringens Børnelovsudvalgs senere rapport.
Kristian Jensen (V), 2003-12-12:
Det er naturligvis ikke holdbart, og derfor er det glædeligt, at Dansk Folkeparti havde en langt mere seriøs tilgang til problemstillingen og finansieringen af ønskerne. Desværre var finanslovforhandlingerne i år generelt præget af, at alt for mange partier havde ladet sig inspirere af den forestående juletid, så de troede, at finanslovforhandlingerne ville blive ligesom juleindkøb på Acceptcard, altså: Køb gaverne nu og bekymr jer om regningerne senere.
Martin Lidegaard (RV), 2016-01-28:
Men der er også en anden grund til, at vi går positivt ind i det, og det er, at hvis det skal lykkes at få it-systemer i SKAT, der fungerer, er der én ting, som ikke nogen datadjævel eller ministerium kan tage ansvaret for, men som er et politisk ansvar, og det er, at vi får nogle regler, der er mere simple og enkle at administrere, og en del af det er, at man har de samme regler i hele EU, så man hverken som virksomhed eller som stat skal operere og beskæftige sig med mange forskellige regelsæt.
Mikkel Dencker (DF), 2011-02-22:
Der har ministeren jo allerede for kort tid siden været inde på, hvilke veje man kunne gå, ligesom ordførerne fra Venstre og Socialdemokratiet også har anvist, f.eks. at man kunne stille højere dækningskrav i fremtidige udbud af tilladelser til at drive mobiltelefonselskab, ligesom man, i forbindelse med at kommuner sender deres mobiltelefonforbrug i udbud, kunne stille det krav til de selskaber, som byder på opgaven, at de skal sørge for, at der er en tilfredsstillende dækning i hele den pågældende kommune.
Kim Edberg Andersen (NB), 2023-05-26:
Så det kan godt være, at ordføreren ikke kan huske kræftskandalen i Østjylland, hvor man må sige, at der valgte vi at straffe nogle, for der var nogle, der søreme lige glemte at behandle nogle kræftpatienter, fordi der var et økonomisk incitament i det.
Marianne Jelved (RV), 2011-03-29:
Men jeg vil gerne foregribe et spørgsmål fra hr. Simon Emil Ammitzbøll om sundhed, om man kunne forestille sig, at der var partier i oppositionen, der kunne gå ind for, at folk skulle betale skat i 5 år og have sundhedsforsikring 5 år for at kunne oppebære sundhedsydelser.
Dina Raabjerg (KF), 2025-04-10:
Den anden del, jeg godt kunne tænke mig at spørge til, er: Har vi overhovedet nogen garanti for, at den her forhøjede mediecheck rent faktisk fører til, at de her pensionister får en øget adgang til informationer, eller fører den til, at de måske kan gå i Føtex og købe en fastelavnsbolle i stedet for?
Jacob Jensen (V), 2016-05-19:
Man kan i hvert fald sige, at regionerne har vist, at de kan levere en produktivitetsfremgang, og der kan man så stille spørgsmålet, hvorfor ikke andre dele af den offentlige sektor også kan levere noget tilsvarende, og det er jo bl.a. det, vi så lægger op med vores omprioriteringsdiskussion, og det er selvfølgelig lidt en sidebemærkning, men ikke desto mindre er det dog bemærkelsesværdigt.
Mikkel Dencker (DF), 2008-04-29:
Jeg kan undre mig over, hvad der ud over disse regler om bankhemmelighed skulle være særlig attraktivt ved at have sine penge stående lige netop i Liechtenstein - om det er særlige rentevilkår eller andre gunstige ting, der gør det attraktivt at placere sine penge netop der.
Christina Olumeko (ALT), 2024-05-08:
Så bliver jeg nødt til at sige, hvilket jeg også har spurgt til tidligere, at jeg synes, det er decideret misvisende og vildledende, at ministeriet skriver i lovbemærkningerne, at lovforslaget vil understøtte FN's verdensmål 4.5 om, at de mest udsatte grupper, herunder unge med handicap, vil få bedre adgang til uddannelser.
Keld Albrechtsen (EL), 2003-04-30:
Der findes måske andre løsninger, som er markant billigere og måske endda trafikalt bedre - nu er vi jo i denne debat blevet, om jeg så må sige, beskyldt for at ville bruge rigtig mange penge, men så vil jeg vende det tilbage til regeringen og sige, at hvis det er regeringens agt, at det skal ende med cityringen oven i en Femernbro, kunne jeg sådan set med lige så stor vægt sige, at så er det regeringen, der virkelig for alvor har spenderbukserne på.
Anne Grete Holmsgaard (SF), 2011-01-11:
Det har været en meget, meget lang kamp på europæisk plan, og det er jo ikke underligt, for der er nogle selskaber, der har haft nogle store egeninteresser i at holde fast ved, at de ikke bare skulle producere energi og sælge energi, men at de også skulle sidde på kablerne, sådan at de kunne holde andre ude og holde sig selv inde, når der skulle transporteres energi imellem de forskellige dele.
Finn Sørensen (EL), 2015-03-27:
De frivillige får en organisation at støtte sig til, som kan vejlede om de udfordringer, de kan komme ud for, og som kan vejlede i, hvordan den frivillige, om man så må sige, lærer at holde sig på den rigtige side af grænsen mellem, hvad der er arbejde, og hvad der er frivillig omsorg.
Nikolaj Villumsen (EL), 2018-05-23:
Så der er andre muligheder, og jeg kunne bare godt tænke mig at vide, hvorfor det er, at Peter Sabroes gamle parti, der ellers gik forrest i forsvaret for børns rettigheder, nu vælger en situation, hvor man reelt sætter hensynet til børnenes tarv under hensynet til at skræmme flygtninge fra at komme til Danmark.
Ellen Trane Nørby (V), 2022-04-22:
Også tak til ministeren for her fra Folketingets talerstol at give tilsagn om noget, som både Venstre, men også et par andre partier, har efterspurgt meget længe, nemlig at vi kan komme i gang med taxameterforhandlingerne for det første, men også at få dem sammen med institutionsforhandlingerne, så vi ikke sidder og laver institutionslovgivning fuldstændig afkoblet fra taxameterforhandlingerne.
Martin Lidegaard (RV), 2006-05-23:
Jeg kan ikke lade være med at minde om, at vi jo oftest er de allerførste til at kritisere EU’s landbrugsordninger, og de har ganske rigtigt også været meget handelsforvridende og til stor ugunst for de fattigste lande i verden, men man skal bare lige tænke på, hvordan det var, før EU’s landbrugsordninger kom, hvor der jo var en lang række bilaterale aftaler mellem de enkelte europæiske lande, og jeg skulle hilse og sige, at de i hvert fald ikke var mere favorable for ulandene end de aftaler, der senere blev indgået i EU.
Marianne Jelved (RV), 2007-01-25:
For det giver jo mulighed for, at vi kan klare en del af de udfordringer, vi står over for og taler om i dag: de udfordringer, der følger med, at vi får flere og flere, der går på pension, og at det er de små årgange, der skal ind og levere den produktion, der finansierer velfærdssamfundet.
Lars Løkke Rasmussen (M), 2024-01-17:
også fået en indikation på, at det er et budskab, som er ved at trænge igennem, og det håber jeg da at spørgeren vil notere sig med tilfredshed, altså at den offentlighed, der har været omkring det, og det, at der bliver spurgt her i salen, har fremkaldt den reaktion.
Elisabeth Arnold (RV), 1998-02-05:
Den kritik, der har gået på, at nu skal folk til at finde ud af at køre rundt med en betonbalje eller en cementblanderbalje eller noget i den retning i bagagerummet på deres varebil for at være sikre på at slippe for afgifter osv., og at det bliver besværligt at finde ud af, hvem der skal betale afgifter, og hvem der ikke skal, synes vi er en helt uberettiget kritik.
Jørgen Estrup (RV), 1999-09-07:
Men hvis vi vælger den vej altid at klare de nemmeste pligter først, så kommer der et tidspunkt, hvor vi ikke er parat til også at gøre det ubehagelige, og derfor bliver vi altså nødt til at se i øjnene, at miljø ikke blot drejer sig om penge; det drejer sig ikke mindst om ændret adfærd.
Christoffer Aagaard Melson (V), 2024-03-12:
Vil ordføreren ikke godt lige bekræfte, at det ikke af regeringens forslag fremgår, at retten til at træffe den endelige beslutning hverken skal tages fra den enkelte eller de pårørende, og at det ligesom i dag stadig vil være den enkelte og de pårørende, der tager den sidste beslutning i sidste ende?
Bruno Jerup (EL), 1997-10-28:
Jeg kunne have lyst til at stille et forslag til vedtagelse i Folketinget, der lød noget i retning af: »Idet Folketinget konstaterer, at virksomheder, der ikke kan finde ud af klokken, må lukke før tiden, går Folketinget over til næste sag på dagsordenen.«
Morten Østergaard (RV), 2005-12-06:
Det, jeg har sagt, er, at vi måske skal prøve at skifte fokus med hensyn til indvandringen, så vi ikke fortsætter med at havne i det samme problem, som vi har gjort indtil nu, nemlig at der kommer for mange herop, som ikke kan finde en naturlig plads på det danske arbejdsmarked.